"Vom creşte prin această aderare la Schengen atractivitatea României pentru investiţii. Va aduce, pe termen lung, un flux mai mare de turişti, iar acest lucru va însemna venituri suplimentare pentru România", a declarat Alina Gorghiu sâmbătă, după conferinţa regională "Europa în fiecare localitate", organizată la Piteşti de Tineretul Naţional Liberal (TNL).
Ea a subliniat că ţara noastră îndeplinea de multă vreme criteriile tehnice de aderare.
"România este de ani de zile (...) pregătită pentru acest moment. Din punct de vedere tehnic, eram foarte bine pregătiţi. Sigur, amânarea acestei decizii a avut obiecţiuni politice ale anumitor state, dar mă bucur că am reuşit să avem acest succes. (...) Vă asigur că PPE ne va susţine în continuare pentru a adera şi cu frontierele terestre", a mai spus Alina Gorghiu.